कहा- अच्छी क्वालिटी के टमाटर नहीं मिल रहे; देश में कई जगह कीमतें 250 रुपए किलो
McDonald's India Temporarily Removes Tomatoes from Menu Due to Procurement Challenges मैकडॉनल्ड्स इंडिया की नॉर्थ एंड ईस्ट फ्रेंचाइजी ने शुक्रवार को कहा कि ऐसा सीजनल इश्यू की वजह से कुछ समय के लिए किया गया है
मैकडॉनल्ड्स ने बर्गर से टमाटर को हटा दिया है। मैकडॉनल्ड्स इंडिया की नॉर्थ एंड ईस्ट फ्रेंचाइजी ने शुक्रवार को कहा कि ऐसा सीजनल इश्यू की वजह से कुछ समय के लिए किया गया है। सारी कोशिशों के बाद भी हमें अच्छी क्वालिटी के टमाटर नहीं मिल पा रहे हैं।
फ्रेंचाइजी ने कहा कि हम इसका समाधान खोज रहे हैं और जल्द ही इसे हम हमारे आइटम्स में शामिल करेंगे। उधर, भारी बारिश के कारण देश में टमाटर की कीमत 250 रुपए तक पहुंच गई है। उत्तराखंड के गंगोत्री धाम में टमाटर 250 रुपए प्रति किलो मिल रहा है। वहीं उत्तरकाशी जिले में ये 180 से 200 रुपए प्रति किलो के भाव बिक रहा है।
पढ़िए मैकडॉनल्ड्स इंडिया की नॉर्थ एंड ईस्ट फ्रेंचाइजी का पूरा बयान...
फूड क्वालिटी और सेफ्टी के हाइएस्ट स्टैंडर्ड्स के लिए कमिटेड एक ब्रांड के रूप में, हम क्वालिटी और सेफ्टी चेक के बाद ही सामग्री का इस्तेमाल करते हैं। सीजनल इश्यूज के कारण और हमारे सभी प्रयासों के बावजूद, हम ऐसे टमाटर नहीं खरीद पा रहे हैं जो हमारे वर्ल्ड क्लास क्वालिटी चेक से पास हो सके। इसलिए, हम अपने कुछ रेस्तरां में मेन्यू से टमाटर हटा रहे हैं।'
स्टेटमेंट में कहा कि 'यह एक टेंपररी इश्यू है और हम अपने ग्राहकों को आश्वस्त करना चाहते हैं कि हम उन्हें मेन्यू में वापस लाने के सभी संभावित तरीकों पर विचार कर रहे हैं। टमाटर बहुत जल्द हमारे मेन्यू में शामिल होगा।' साल 2016 में भी नॉर्थ एंड ईस्ट फ्रेंचाइजीज ने टमाटर को अपने मेन्यू से बाहर कर दिया था। तब भी इसका कारण टमाटर की खराब क्वालिटी थी।
वेस्ट और साउथ फ्रेंचाइजीज ने भी 10-15% स्टोर्स पर टमाटर सर्व करना बंद किया
उधर, मैकडॉनल्ड्स इंडिया की वेस्ट और साउथ फ्रेंचाइजीज ने भी 10-15% स्टोर्स पर टमाटर सर्व करना बंद कर दिया है। फ्रेंचाइजी ने कहा कि मानसून के दौरान 'फ्रूट फ्लाइज' एक आम परेशानी हैं। इस कारण खराब टमाटर के बैचों को हटा दिया जाता है। यह एक मौसमी समस्या है जिसका सामना हर रेस्टोरेंट मानसून में करता है।
पिछले साल UK में भी ऐसा हुआ था 
पिछले साल यानी 2022 में सप्लाई चेन की समस्या के कारण मैकडॉनल्ड्स ने अपने UK रेस्तरां में टमाटर को मेन्यू से बाहर कर दिया था। फास्ट फूड की दिग्गज कंपनी ने कहा था कि उसे अपने कुछ प्रोडक्ट में टमाटर की मात्रा में कटौती करने के लिए मजबूर होना पड़ा है। सप्लाई चेन यूक्रेन पर रूस के आक्रामण, ब्रेक्जिट और कोविड के कारण था।
